Vetur í Stokkhólmi , höfuðborg Svíþjóðar BOB STRONG Konur í sænska hernum krefjast þess nú að herinn sjái þeim fyrir bardagahæfum brjóstahöldum , þar sem íþróttabrjóstahaldararnir sem þær sjálfar kaupa , opnist of auðveldlega . Karlkyns hermönnum er útvegaður sérstakur nærfatnaður en hinir rúmlega 500 sænsku kvenhermenn verða sjálfir að sjá um að kaupa brjósthöldin , þar sem ekki eru til nein slík sem ætluð eru til hernaðar samkvæmt Samtökum herkvaddra , sem er nokkurs konar stéttarfélag þeirra . Talskona samtakanna gagnrýnir að í landi sem talið er frumkvöðull í jafnrétti kynjanna , sé kynjum mismunað á þennan hátt . Konur eigi að geta mætt til vinnu og átt von á því að fá fatnað sem sé bæði öruggur og viðeigandi . Hún segir að þrátt fyrir konur hafi stundað herþjónustu í sænska hernum í rúm þrjátíu ár hafi þeim aldrei verið séð fyrir brjóstahöldum . En nú lítur út fyrir að breytinga sé von , því herinn vinnur að því að þróa brjóstahöld sem eiga að duga í hernaði . Von er á 800 - 1.000 nýjum konum til að gegna herskyldu á næsta ári og er búist við að brjósthöldin verði tilbúin seint á þessu ári eða á því næsta . Konur í Svíþjóð hafa gegnt herskyldu frá árinu 1980 og telja nú um fjögur til fimm prósent sænska heraflans .